
Sportfinanszírozási megoldások az Európai Unióban nyugati és keleti tagállamok példáján keresztül

Tudományos diákköri dolgozatomban az Európai Unió tagállamaiban fellelhető sportfinanszírozási rendszerek sokszínűségét, változatosságát vizsgáltam. A kutatás alapját és apropóját az Európai Unió által a sport területén alkalmazott szubszidiaritás elve adta, amely szerint az EU nem határoz meg szigorú szabályokat ezen a területen, hanem csak irányelveket, általános útmutatást ad a tagországoknak, így azok belügyként kezelhetik a sport ügyét. Arra kerestem a választ, hogy ebben a laza keretrendszerben az eltérő történelmi, gazdasági és szocio-kulturális háttér mennyiben befolyásolja a kialakult országspecifikus rendszereket. A nagyobb, régiós sajátosságokat is szerettem volna bemutatni, így két csoportra – keleti és nyugati országokra – bontottam a vizsgálat tárgyát képező államokat. A V4-ek közül hazánkat, és Csehországot mutattam be, míg a nyugati „magországok” közül Németországot és Hollandiát választottam.
Az adatgyűjtést szekunder kutatásként végeztem. Az adatokat a KSH, Eurostat, WorldBank, valamint a Deloitte adatbázisaiból gyűjtöttem össze, melyek releváns információkkal szolgáltak a dolgozat elemzéséhez. Az országok sportirányú költéseit mikro-, valamint makrogazdasági szinten elemeztem, illetve a sportban dolgozók létszámát is felmértem.
Az eredményekből kiderült, hogy a mikro- és makrogazdasági mutatók nem feltétlenül mozognak azonosan, amelyre kitűnő példa hazánk. Ugyan uniós szinten a legtöbbet költi a magyar kormányzat GDP arányosan a sportra, de a lakossági vásárlóerőhöz mért ezirányú költések a sereghajtók közt vannak. Az eltérő hátterű országok különböző finanszírozási és sportszervezési rendszereket építettek fel. A volt keleti és nyugat blokk jól elkülöníthető, hiszen Magyarországon és Csehországban inkább az állami dotáció figyelhető meg, míg Németországban és Hollandiában a magán finanszírozású és kezdeményezésű sport az egyeduralkodó, amely az ezekre az országokra jellemző erős társadalmi tőkével és szociális szerepvállalással állhat kapcsolatban.
Eredményeim alátámasztják, hogy az országok az eltérő történelmi, gazdasági és szocio-kulturális háttere erősen rányomja a bélyegét a jelenlegi sportfinanszírozási berendezkedésükre. Ezt a mára kialakult sokszínű rendszert pedig elősegíti az Európai Unió irányelve, miszerint mindent a lehető legalacsonyabb szinten döntsenek el. Úgy gondolom, hogy ez a nagyfokú változatosság lehet a kulcsa az EU-n belül működő országok sportsikereinek és a lakosságuk egészséges életmódra nevelésének.



